Luisa Rõivas

Luisa Rõivas (sünni- ja esinejanimi Luisa Värk; sündinud 6. veebruaril 1987 Elvas) on eesti poplaulja ja seltskonnategelane, XV Riigikogu liige.

Haridustee 
Luisa Värk hakkas laulmist õppima 1994. aastal Elva huvikoolis, 1995. aastal alustas ta ka klaveriõpinguid Elva Lastemuusikakoolis. Ta õppis kuni 2002. aasta kevadeni Elva Gümnaasiumis. Lõpetas 2006. aastal Tallinna Muusikakeskkooli dirigeerimise alal. Sügisest 2006 õppis Luisa Tallinna Ülikooli Balti Filmi- ja Meediakoolis filmi ja video õppetoolis filmi helirežii erialal, mille lõpetas 2009. Pärast Elva Huvikooli oli Luisa Värgi lauluõpetaja estraadilaulja Heidy Tamme.

2022. aastal lõpetas ta TalTechi majandusosakonna magistrikraadiga ärikorralduse erialal.

Muusikaline tegevus 
Luisa Värgi bändi kuulusid 2015. aastal Tarvi Kull (klahvpillid), Laur Joamets (elektrikitarr), Kristjan Kallas (trummid), Henno Kelp (basskitarr) ja Elmar Liitmaa (akustilised kitarrid).

"Eesti otsib superstaari" 
Luisa Värk sai 2007. aastal saates "Eesti otsib superstaari" teise koha Birgit Õigemeele järel. Läbi saate Jõhvi eelvooru jõudis ta välja stuudiovooru esimesse saatesse, kust pääses edasi kaks lauljat – Mariann Saar ja Birgit Õigemeel. Luisa jäi tihedas konkurentsis kaheksast lauljast neljandaks. Kohtunikud andsid Luisale aga võimaluse osaleda lohutusvoorus, kust ta ainsana ülisuure televaatajate toetusprotsendiga edasi finaali pääses.

Eurovisiooni lauluvõistluse Eesti eelvoor 
Ta osales konkursil "Eurolaul 2008" koos Trafficuga, esitades loo "It's Never Too Late", mille demo on sisse laulnud Eda-Ines Etti. Veel laulab ta koos Margus Vaheriga loos "God Inside Your Soul". Laulu on kirjutanud Elmar Liitmaa ja Liis Lass. Margus Vaheriga esitatud lugu "God Inside Your Soul" sai võistlusel "Eurolaul 2008" 2399 punktiga 5. koha; Trafficuga esitatud lugu "It's Never Too Late" sai 866 punktiga 8. koha.

Muu tegevus televisioonis 
 2007. aasta sügisel osales Luisa Värk Kanal 2 "Tantsud tähtedega" teise hooaja saates, kus tema tantsupartneriks oli Martin Parmas. Nad saavutasid teise koha.
 Luisa Värgi kirjutatud ja esitatud laul "Kodu" oli alates 2011. aastast Kanal 2 eetris olnud heategevussaate "Kodutunne" tunnusmuusikaks.
 Alates 2013. aasta sügisest juhtis Luisa Värk kokandussaadet "Lemmikretsept" .
 2020. aasta sügishooajal osales ta saates "Maskis laulja".

Diskograafia

Albumid 
 Maalida võiks maailma (2015)
 Tunnete allee (2008)
 Progress (märts 2006)

Singlid 
 Kus oled Sa (2005)
 Lahkumise päev (2008)
 Kui sa teaks (2008)
 Võõras (veebruar 2009)
 Tühjus toas ja südames (september 2009)
 Kodu (2011)
 Aastaring (2011)
 Linnamuinasjutt (koos Lauris Reiniksiga, 2011)
 Sind ootama jään (2012)
 Keerleval kaljul (koos Lauris Reiniksiga ,2013)
 Palun pöördu tagasi (2013)
 Koputa (2014 koos Artjom Savitskiga)
 Suudlus (2015)
 Igihaljad mägiaasad (2015)
 Sinuga (koos Lauris Reiniksiga, 2021)

Poliitiline tegevus 
Luisa Rõivas on aastast 2022 Reformierakonna liige. Ta kandideeris 2023. aasta valimistel Riigikokku, kogus valimisringkonnas nr 9 (Jõgeva- ja Tartumaa (v.a Tartu linn)) 2939 häält ning osutus valituks.

Isiklikku 

2009. aastal sündis tema ja ta elukaaslase Taavi Rõivase tütar Miina Rihanna. 29. detsembril 2016 sündis poeg Herman. Luisa Värk ja Taavi Rõivas abiellusid 19. augustil 2017. 2019 aasta mais sündis pere kolmas laps, tütar Uma.

Luisa Värk oli 2015. aastal patrooniks heategevusprojektile "Laste rõõm", mis otsis kodumaalt koos TV3-ga häid mõtteid, kuidas Eesti laste heaolu parandada ühel või teisel moel.

Luisa Rõivas on tegelenud triatloniga ja on osalenud triatloni võistlustel. 2021. aastal Ironman 70.3 Tallinn võistlusel sai Luisa Rõivas naiste arvestuses 175. koha.

Luisa Rõivas on Kiusamisvaba Kooli Sihtasutuse ehk KiVa kõneisik. KiVa tegeleb kiusuennetusprogrammi rakendamisega Eesti koolides.

Viited

Välislingid 

 Luisa bändi GD Myspace
 Luisa Myspace
 Luisa Värk: pereelu minu plaadi tegemise kõrvalt kannatanud pole. ohtuleht.ee, 27. november 2015.
 Taavi Rõivase pere jäädvustas end koos Queeniga. ohtuleht.ee, 6. juuni 2016.
 Kümme aastat, kaks last ja lõpuks ometi ka abielu! ohtuleht.ee, 21. august 2017.
 Luisa Rõivas: mina ja Taavi ei ole kindlasti selline harmooniline paar, kes ei tülitse. elu24.postimees.ee, 14. mai 2020.

Eesti lauljad
Eesti Reformierakonna poliitikud
XV Riigikogu liikmed
Eesti otsib superstaari
Sündinud 1987